CELEX: 42008D0836
Language: da
Date: 2008-10-29 00:00:00
Title: 2008/836/: Afgørelse truffet af repræsentanterne for medlemsstaternes regeringer den 29. oktober 2008 om behandlingen af dokumenter i forbindelse med EU’s civile krisestyringsmissioner og militære operationer

8.11.2008   
            
            
               DA
            
            
               Den Europæiske Unions Tidende
            
            
               L 299/34
            
         
      AFGØRELSE TRUFFET AF REPRÆSENTANTERNE FOR MEDLEMSSTATERNES REGERINGER
   
   den 29. oktober 2008
   om behandlingen af dokumenter i forbindelse med EU’s civile krisestyringsmissioner og militære operationer
   (2008/836)
   REPRÆSENTANTERNE FOR REGERINGERNE FOR DEN EUROPÆISKE UNIONS MEDLEMSSTATER HAR —
   ud fra følgende betragtninger:
   
               (1)
            
            
               I det omfang dokumenter i forbindelse med Den Europæiske Unions civile krisestyringsmissioner og militære operationer ikke er i en institutions besiddelse, falder de ikke ind under anvendelsesområdet for fællesskabslovgivningen om historiske arkiver og aktindsigt.
            
         
               (2)
            
            
               Da sådanne dokumenter vedrører Den Europæiske Unions aktivitetsområder, er det hensigtsmæssigt, at de arkiveres af Generalsekretariatet for Rådet. Disse dokumenter bør fremover betragtes som dokumenter i Rådets besiddelse og bør høre ind under anvendelsesområdet for forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (1) og Rådets forordning (EØF, Euratom) nr. 354/83 af 1. februar 1983 om åbning for offentligheden af de historiske arkiver for Det Europæiske Økonomiske Fællesskab og Det Europæiske Atomenergifællesskab (2) —
            
         TRUFFET FØLGENDE AFGØRELSE:
   Artikel 1
   1.   Med henblik på anvendelse af forordning (EF) nr. 1049/2001 og forordning (EØF, Euratom) nr. 354/83 skal dokumenter i forbindelse med afsluttede, igangværende og fremtidige civile krisestyringsmissioner og militære operationer, der gennemføres i Rådets regi, ved missionernes og operationernes afslutning arkiveres af Generalsekretariatet for Rådet og derefter betragtes som dokumenter i Rådets besiddelse.
   2.   De i stk. 1 omhandlede dokumenter omfatter ikke dokumenter vedrørende personalespørgsmål, kontrakter med tredjemand og dokumenter i denne forbindelse eller dokumenter af ikke-blivende karakter.
   3.   Generalsekretariatet for Rådet sikrer, at dokumenter, som medlemsstaterne eller andre myndigheder har klassificeret, beskyttes i overensstemmelse med Rådets sikkerhedsforskrifter, der er vedtaget ved Rådets afgørelse 2001/264/EF (3).
   4.   Medlemsstaterne skal bistå Generalsekretariatet for Rådet med at fremskaffe kopier af de i stk. 1 omhandlede dokumenter.
   5.   De i stk. 1 omhandlede dokumenter skal opbevares på et særligt sted i arkiverne. De ansatte, der skal håndtere disse dokumenter, skal modtage uddannelse i dokumenter vedrørende den europæiske sikkerheds- og forsvarspolitik og behandlingen af klassificerede oplysninger i denne forbindelse.
   Artikel 2
   Denne afgørelse træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 29. oktober 2008.
      
         P. SELLAL
         
         
            Formand
         
      
   
   
      (1)  EFT L 145 af 31.5.2001, s. 43.
   
      (2)  EFT L 43 af 15.2.1983, s. 1.
   
      (3)  EFT L 101 af 11.4.2001, s. 1.